Ir-Regolament tal-Kunsill (KE) Nru 1512/2001
tat-23 ta’ Lulju 2001
li jemenda r-Regolament (KE) Nru 1254/1999 fuq l-organizzazzjoni komuni tas-suq taċ-ċanga u l-vitella
IL-KUNSILL TA’ L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u partikolarment l-Artikoli 36 u 37 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kunsill Ekonomiku u Soċjali [3],
Billi:
(1) Is-suq taċ-ċanga u l-vitella kien imħarbat serjament minħabba li l-konsumaturi, imħassba mill-imxija ta’ każijiet ġodda ta’ l-enċifalopatija sponġiformi tal-bhejjem bovini (BSE), tilfu l-fiduċja u skartaw il-prodotti ta’ dan is-settur. Id-domanda waqgħet minħabba tnaqqis qawwi fil-konsum u l-esportazzjoni u minħabba ż-żieda fl-għadd tal-bhejjem li nżammu fl-ażjendi. Dan qed jikkawża deterjorazzjoni serja fis-suq li hija diffiċli ħafna li wieħed jikkontrollaha. Għandhom għalhekk jiġu adottati għadd ta’ miżuri li jkollhom l-għan li jirregolaw is-suq bit-tnaqqis tal-produzzjoni fil-ġejjieni.
(2) Il-premium speċjali għal bhejjem bovini maskili previst fl-Artikolu 4 tar-Regolament tal-Kunsill (KE) Nru 1254/1999 [4] huwa wieħed mill-aktar strumenti ewliena ta’ appoġġ fejn għandha x’taqsam il-produzzjoni taċ-ċanga/tal-vitella. Il-premium bħalissa huwa suġġett għal limitu reġjonali. Li kieku l-għadd tal-bhejjem li jista’ jikkwalifika għall-premium speċjali kien iżgħar, kien ikun hemm anqas inċentiv għall-produzzjoni. Tnaqqis fil-limitu reġjonali, ibbażat fuq ħlasijiet li kienu saru fis-snin ta’ qabel, għandu għalhekk jiġi introdott għal perjodu limitat. Barra minn hekk, biex il-produtturi jiġu inkoraġġiti jibdlu l-merħliet tal-baqar tal-ħażna f’għoġiela, li għalhekk jinżammu għal perjodu itwal fuq il-mergħat, it-tieni ħlas tal-premium għandu jkun possibbli għall-għoġiela li fuqhom ikun diġà tħallas l-ewwel pagament bħala barrin.
(3) Id-deroga li biha l-Istati Membri jkunu jistgħu jibdlu jew jirrinunzjaw il-limitu ta’ densità fl-irjus ta’ 90 bhima għal kull ażjenda u l-limitu ta’ l-età li jistabbilixxi l-għoti tal-premium speċjali tista’ twassal għal żieda fil-għadd tal-bhejjem li jkunu eliġibbli għall-premium f’entitajiet kbar ta’ produzzjoni. Biex titnaqqas din l-inċentiva, l-applikazzjoni stretta ta’ dan il-limitu ta’ l-għadd ta’ bhejjem għandha titqies billi l-possbiltà li dan ikun jista’ jinbidel jew li jiġi rinunzjat tiġi konnessa mal-konsiderazzjoni ta’ aspetti ambjentali u ta’ impjiegi fil-qafas ta’ politika għall-iżvilupp rurali.
(4) Billi l-produzzjoni taċ-ċanga/tal-vitella tiddependi primarjament fuq l-għadd tal-baqar, il-produzzjoni tal-laħam fil-ġejjieni tista’ titnaqqas billi jitnaqqas l-għadd ta’ l-għoġiela. Biex dan isir, l-effett - f’termini ta’ tnaqqis fil-produzzjoni - miksub bl-inklużjoni ta’ l-għoġiela fost l-bhejjem li jkunu eliġibbli għall-premium tal-baqra tar-rdigħ kif previst fl-Artikolu 6 tar-Regolament (KE) Nru 1254/1999 għandu jiġi msaħħaħ billi jiġi stabbilit perċentwal minimu għall-għoġiela għal perjodu limitat, u billi jiżdied il-perċentwal massimu ta’ dawn l-bhejjem. Waqt li jiġi kkunsidrat id-daqs imnaqqas ta’ l-imrieħel minħabba l-marda ta’ l-ilsien u d-dwiefer, din l-obbligazzjoni ma tkunx applikabbli fir-Renju Unit fis-sena 2002 u tkun limitata fl-2003. Dan jinvolvi l-aġġustamenti korrispondenti fil-limiti nazzjonali separati għall-għoġiela msemmija fl-Artikolu 10 tar-Regolament (KE) Nru 1254/1999. Biex tiġi ssimplifikata l-ġestjoni tal-miżura, il-produtturi li japplikaw għal għadd żgħir ta’ premia għandhom jiġu eżentati minn din il-kondizzjoni. Biex jinkiseb it-tnaqqis fil-produzzjoni, il-possibiltà li jiġu allokati mill-ġdid id-drittijiet tal-premium mibgħuta lura lir-riserva nazzjonali għandha wkoll tiġi sospiża għal perjodu limitat. Biex jiġi kkunsidrat it-tnaqqis fl-għadd tal-baqar tar-rdigħ disponibbli minħabba l-marda ta’ l-ilsien u d-dwiefer, ir-Renju Unit għandu jiġi eżentat minn din il-miżura fis-sena 2002.
(5) L-għadd ta’ bhejjem li jikkwalifikaw għall-premium speċjali u għall-premium tal-baqar tar-rdigħ huwa bħalissa limitat bl-applikazzjoni tad-densità fit-tagħmmir ta’ żewġ entitajiet ta’ bhejjem (LU) għal kull ettaru skond l-Artikolu 12 tar-Regolament (KE) Nru 1254/1999. Biex jitnaqqas l-għadd ta’ bhejjem f’ażjendi intensivi u li jikkwalifikaw għal dawk il-premia, u għalhekk biex b’hekk tiġi mħajra l-estensifikazzjoni, id-densità fit-tagħmmir tal-bhejjem għandha titnaqqas progressivament għal 1,9 LU fl-2002 u għal 1,8 LU fl-2003.
(6) Biex tlaħħaq mal-produzzjoni kurrenti kkawżata mill-waqgħa fil-konsum, il-kwantitajiet li għandhom jinxtraw minn ġewwa x’aktarx li jwasslu biex il-limitu stabbilit fl-Artikolu 47(2) tar-Regolament (KE) Nru 1254/1999 jinqabeż. Dak il-limitu għandu jinbidel minn wieħed ogħla għas-sena 2001 biex jiġi evitat li jiġi skattat l-użu tas-sistema tas-"safety net" prevista fl-Artikolu 47(5) ta’ dak ir-Regolament.
(7) Il-miżuri previsti f’dan ir-Regolament huma intiżi biex jindirizzaw is-sitwazzjoni preżenti li hemm fuq is-suq. Miżuri ulterjuri jistgħu jkunu meħtieġa fil-futur li jiddependu mill-mod kif se tiżviluppa s-sitwazzjoni,
ADOTTA DAN IR-REGOLAMENT:
L- Artikolu 1
Ir-Regolament (KE) Nru 1254/1999 qiegħed b’hekk jiġi emendat kif ġej:
1. is-subparagrafu li ġej għandu jiżdied ma’l-Artikolu 4(2):
"Iżda, għas-sena 2001, it-tieni ħlas imsemmi fit-tieni inċiż tal-punt (b), jista’ jingħata wkoll għal bhejjem bovini li għalihom ikun sar l-ewwel ħlas kif hemm imsemmi fil-punt (a)."
2. is-subparagrafu li ġej għandu jiżdied ma’l-Artikolu 4(4):
Il-Belġju | 228787 |
Id-Danimarka | 221688 |
Il-Ġermanja | 1536113 |
Il-Greċja | 141606 |
Spanja | 643525 |
Franza | 1734779 |
L-Irlanda | 1028153 |
L-Italja | 478997 |
Il-Lussemburgu | 18922 |
L-Olanda | 126346 |
L-Awstrija | 338720 |
Il-Portugall | 160720 |
Il-Finlandja | 200000 |
L-Isvezja | 233481 |
Ir-Renju Unit | 1361978 |
In-noti li hemm f’qiegħ il-paġna għall-Anness I jibqgħu validi matul dan il-perjodu. Iżda, matul dan il-perjodu, il-limitu massimu għar-Renju Unit kif imsemmi fl-aħħar nota f’qiegħ il-paġna huwa ta’ 1461978."
3. l-ewwel inċiż ta’ l-Artikolu 4(5) għandu jinbidel b’dan li ġej:
- "- fuq il-bażi ta’ kriterji oġġettivi li huma parti minn politika ta’ l-iżvilupp rurali u fuq il-kondizzjoni biss li dawn jikkunsidraw aspetti kemm ambjentali kif ukoll ta’ l-impjiegi, jibdlu jew jirrinunzjaw il-limitu ta’ densità fl-irjus ta’ 90 bhima għal kull azjenda u għal kull medja ta’ l-età u,"
4. is-sentenza li ġejja għandha tiżdied ma’l-Artikolu 4(7), il-punt (b):
"Iżda, għall-bhejjem bovini msemmija fit-tieni subparagrafu tal-paragrafu 2, l-ammont tal-premium għandu jiġi stabbilit bħala 98 EWRO."
5. fl-ewwel subparagrafu ta’ l-Artikolu 6(2), iċ-ċifri "80 %" u "20 %" għandhom jinbidlu rispettivament b’"60 %" u "40 %";
6. it-tieni, it-tielet u r-raba’ subparagrafi li ġejjin għandhom jiddaħħlu fl-Artikolu 6(2):
"Iżda, għas-snin 2002 u 2003, l-għadd ta’ l-għoġiela li għandhom jinżammu għandu jkun egwali għal talanqas 15 % ta’ l-għadd totali tal-bhejjem li fuqhom jintalab il-premium.
Fir-Renju Unit, l-obbligu li jinżamm għadd minimu ta’ għoġiela m’huwiex applikabbli fis-sena 2002 u huwa limitat għal to 5 % fis-sena 2003.
Produttur li japplika għal anqas minn 14-il-premium fuq il-baqar tar-rdigħ għandu jkun eżentat mill-applikazzjoni tal-kondizzjoni dwar l-għadd minimu ta’ l-għoġiela."
7. is-subparagrafu li ġej għandu jiżdied ma’l-Artikolu 9(3):
"Iżda, fl-2002 u l-2003, id-drittijiet mogħtija lura lir-riserva nazzjonali skond it-tieni inċiż tal-paragrafu 4 m’għandhomx jiġu allokati mill-ġdid sal-31 ta’ Diċembru 2003. Għar-Renju Unit, din ir-regola tkun applikabbli biss fl-2003."
8. it-tielet, ir-raba’ u l-ħames subparagrafi li ġejjin għandhom jiġu inklużi fl-Artikolu 10(1):
"Iżda, għas-snin 2002 u 2003, dawn il-limiti nazzjonali separati għandhom ikunu talanqas 10 % u ma jaqbżux l-40 % tal-limitu nazzjonali ta’ l-Istat Membru konċernat kif spjegat fl-Anness II għal dan ir-Regolament.
Jekk, fl-2002 u l-2003, l-Istati Membri jeddeċiedu li japplikaw il-possibiltà prevista fl-ewwel subparagrafu, il-premium il-baqar tar-rdigħ għandu jingħata lil kwalunkwe produttur li jrabbi għadd ta’ għoġiela egwali għal talanqas 5 % u sa massimu ta’ 20 % ta’ l-għadd totali tal-bhejjem li għalihom jintalab il-premium.
Produttur li japplika għal anqas minn 14-il premium tal-baqar tar-rdigħ għandu jiġi eżentat mill-applikazzjoni tal-kundizzjoni dwar in-għadd minimu ta’ l-għoġiela."
9. l-ewwel sentenza tal-Artikolu 12(1) għandha tinbidel b’dan li ġej:
"L-għadd totali tal-bhejjem li jikkwalifikaw għall-premium speċjali u għall-premium fuq il-baqar tar-rdigħ għandu jkun limitat bl-applikazzjoni tad-densità ta’ l-irjus fl-azjenda li għandu jkun ta’ żewġ entitajiet ta’ bhejjem (LU) għal kull ettaru u għal kull sena kalendarja. Din id-densità ta’ l-irjus għandha tkun ta’ 1,9 LU mill-1 ta’ Jannar 2002 u ta’ 1,8 LU mill-1 ta’ Jannar 2003."
10. it-tieni sub paragrafu tal-Artikolu 47(2) għandu jinbidel b’dan li ġej:
"Dan ix-xiri minn ġewwa ma jistax ikopri aktar minn 350000 tunnellata metrika kull sena għall-Komunità kollha. Iżda, għas-sena 2001, il-massimu tax-xiri minn ġewwa qed jiġi ffissat għal 500000 tunnellata metrika."
L- Artikolu 2
Dan ir-regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunità Ewropea.
Dan għandu jgħodd mill-1 ta’ Jannar 2002. Iżda, l-Artikolu 1(1), (4) u (10) għandhu jkun jgħodd mid-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta’ Lulju 2001.